《水龙吟 自玉居士见和复次韵》
清代·呆翁和尚

倒倾三峡词源，锦标信入真儒手。纵横珠玉，陆离光怪，出奇翻旧。

世外陈人，林閒废黾，争当推首。羡文章大块，逢源左右，拈来便无可否。

尽喜坐花醉月，孰逃禅、转头悄昼。空雷阳焰，尘埃野马，看他奔走。

葵藿琼瑶，林泉丝竹，清歌且酒。谪仙人、别有天真兴味，胜蓬莱寿。

作者简介：如皋人，住舍桴庵，有匏溪词。